CELEX: 
Language: lt
Date: 2017-05-08 00:00:00
Title: KOMISIJOS REGLAMENTAS (ES) …/… kuriuo iš dalies keičiamos Reglamento (ES) Nr. 142/2011 žuvų miltų ir žuvų taukų apibrėžtys

KOMISIJOS REGLAMENTAS (ES) …/…
            
            
               2017 05 08
            
            
               kuriuo iš dalies keičiamos Reglamento (ES) Nr. 142/2011
                  žuvų miltų ir žuvų taukų apibrėžtys
            
            
               (Tekstas svarbus EEE)
            
            
               EUROPOS KOMISIJA,
            
            
               atsižvelgdama į Sutartį dėl Europos Sąjungos veikimo,
            
            
               atsižvelgdama į 2009 m. spalio 21 d. Europos Parlamento ir Tarybos reglamentą (EB) Nr. 1069/2009, kuriuo nustatomos žmonėms vartoti neskirtų šalutinių gyvūninių produktų ir jų gaminių sveikumo taisyklės ir panaikinamas Reglamentas (EB) Nr. 1774/2002
                  1
                (Šalutinių gyvūninių produktų reglamentas), ypač į jo 31 straipsnio 2 dalį,
            
            
               kadangi:
            
            
               (1)Reglamente (EB) Nr. 1069/2009 nustatytos šalutiniams gyvūniniams produktams ir jų gaminiams taikomos visuomenės ir gyvūnų sveikatos taisyklės siekiant išvengti šių produktų keliamos rizikos visuomenės ir gyvūnų sveikatai arba ją kuo labiau sumažinti. Reglamentu tie produktai pagal susijusią riziką priskirti konkrečioms kategorijoms ir nustatyti reikalavimai dėl jų saugaus naudojimo ir šalinimo;
            
            
               (2)Komisijos reglamentu (ES) Nr. 142/2011
                  2
                nustatomos Reglamento (EB) Nr. 1069/2009 įgyvendinimo taisyklės, įskaitant šalutinių gyvūninių produktų, kaip antai žuvų miltų ir žuvų taukų, apibrėžtis;
            
            
               (3)Reglamento (ES) Nr. 142/2011 I priedo 7 punkte žuvų miltai apibrėžti kaip perdirbti gyvūniniai baltymai, gauti iš vandens gyvūnų, išskyrus jūros žinduolius. To priedo 9 punkte pateikiama žuvų taukų, kurie gaunami taikant tokį pat technologinį procesą, kaip ir gaminant žuvų miltus, apibrėžtis;
            
            
               (4)remiantis Reglamento (EB) Nr. 1069/2009 3 straipsnio 9 punktu, vandens gyvūnai apibrėžti remiantis Direktyvos 2006/88/EB
                  3
                3 straipsnio 1 dalies e punktu, kuriuo vandens gyvūnai apibrėžiami kaip i) žuvys, priklausančios Agnatha antklasiui ir Chondrichthyes bei Osteichthyes klasėms, ii) moliuskai, priklausantys Mollusca tipui, ir iii) vėžiagyviai, priklausantys Crustacea potipiui; 
            
            
               (5)esama vandens gyvūnų apibrėžtis neapima jūrų žvaigždžių, priklausančių Echinodermata tipui, Asterozoa potipiui, ir kitų vandens bestuburių, išskyrus moliuskus ir vėžiagyvius. Todėl šiuo metu žuvų miltams ir žuvų taukams gaminti negalima naudoti jūrų žvaigždžių ar ūkinių vandens bestuburių, išskyrus moliuskus ir vėžiagyvius;
            
            
               (6)jūrų žvaigždės yra jūros bestuburiai, dažniausiai plėšrios kitų jūros bestuburių, tokių kaip moliuskai, atžvilgiu. Jų kaip šalutinio produkto dažnai surenkama atliekant žmonėms vartoti skirtų dvigeldžių moliuskų auginimo operacijas, tačiau žymaus neigiamo poveikio jūrų žvaigždžių populiacijai nenustatyta. Tokia atsitiktinė priegauda – potencialus vertingas kiaulių ar naminių paukščių pašarų baltymas; 
            
            
               (7)daugiašerės žieduotosios kirmėlės Nereis virens yra alternatyvus baltymų šaltinis ūkinių mėsėdžių žuvų mityboje, kuris leistų sumažinti pašarų išlaidas ir priklausomybę nuo žuvų miltų; 
            
            
               (8)Reglamento (EB) Nr. 1069/2009 18 konstatuojamojoje dalyje aiškinama, kad į to reglamento 3 straipsnio 9 punkto apibrėžtį neįtraukti vandens bestuburiai, kurie nekelia ligų perdavimo pavojaus, kaip antai jūrų žvaigždės ir ūkiniai vandens bestuburiai, išskyrus moliuskus ir vėžiagyvius, gali būti naudojami tokiomis pačiomis sąlygomis, kaip ir į apibrėžtį įtraukti vandens gyvūnai, pavyzdžiui, skirti žuvų miltams gaminti; 
            
            
               (9)galiojančiomis Sąjungos taisyklėmis dėl šalutinių gyvūninių produktų ir dėl užkrečiamųjų spongiforminių encefalopatijų
                  4
                nedraudžiama naudoti jūrų žvaigždžių ir ūkinių vandens bestuburių, išskyrus moliuskus ir vėžiagyvius, ūkinių gyvūnų pašarams gaminti;
            
            
               (10)kadangi laukinių vandens gyvūnų, kaip antai jūrų žvaigždžių ir ūkinių vandens bestuburių, išskyrus moliuskus ir vėžiagyvius, perdirbtų gyvūninių baltymų naudojimas neatrajotojų pašaruose nekelia didesnės rizikos nei žuvų miltų naudojimas tokiuose pašaruose, žuvų miltų ir žuvų taukų apibrėžtys turėtų būti atitinkamai iš dalies pakeistos, įtraukiant į jas tam tikrus vandens bestuburius gyvūnus; 
            
            
               (11)aplinkos apsaugos sumetimais ir siekiant išvengti naujo spaudimo laukinių jūrų žvaigždžių populiacijai, jų naudojimas žuvų miltams gaminti turėtų būti apsiriboti tais atvejais, kai jūrų žvaigždės surenkamos moliuskų auginimo zonose, kaip nustatyta Direktyvoje 2006/88/EB;
            
         
         
            
               (12)Reglamento (ES) Nr. 142/2011 I priedo atitinkamai 7 ir 9 punktuose pateiktos žuvų miltų ir žuvų taukų apibrėžtys turėtų būti atitinkamai iš dalies pakeistos;
            
            
               (13)Reglamento (ES) Nr. 142/2011 X priede nustatyti žuvų taukų perdirbimo standartai turėtų būti išplėsti, darant nuorodą į Reglamento (EB) Nr. 1069/2009 10 straipsnio 1 dalį, siekiant leisti naudoti vandens ir sausumos bestuburius, išskyrus žmonėms ar gyvūnams patogeniškas rūšis, žuvų taukams gaminti, tokiu būdu įtraukiant jūrų žvaigždes ir ūkinius vandens bestuburius, išskyrus moliuskus ir vėžiagyvius;
            
            
               (14)todėl Reglamento (ES) Nr. 142/2011 I ir X priedai turėtų būti atitinkamai iš dalies pakeisti;
            
            
               (15)šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,
            
            
               PRIĖMĖ ŠĮ REGLAMENTĄ:
            
            
               1 straipsnis
            
            
               Reglamento (ES) Nr. 142/2011 I ir X priedai iš dalies keičiami pagal šio reglamento priedą.
            
            
               2 straipsnis
            
            
               Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
            
            
               Šis reglamentas privalomas visas ir tiesiogiai taikomas visose valstybėse narėse.
            
            
               Priimta Briuselyje, 2017 05 08
            
            
               
                     Komisijos vardu
               
               
                     Pirmininkas
                     Jean-Claude JUNCKER
               
               
            
         
         
            
                  
                     (1)
                  OL L 300, 2009 11 14, p. 1.
               
               
                  
                     (2)
                  2011 m. vasario 25 d. Komisijos reglamentas (ES) Nr. 142/2011, kuriuo įgyvendinami Europos Parlamento ir Tarybos reglamentas (EB) Nr. 1069/2009, kuriuo nustatomos žmonėms vartoti neskirtų šalutinių gyvūninių produktų ir jų gaminių sveikumo taisyklės, ir Tarybos direktyva 97/78/EB dėl tam tikrų mėginių ir priemonių, kuriems netaikomi veterinariniai tikrinimai pasienyje pagal tą direktyvą (OL L 54, 2011 2 26, p. 1).
               
               
                  
                     (3)
                  2006 m. spalio 24 d. Tarybos direktyva 2006/88/EB dėl gyvūnų sveikatos reikalavimų, taikomų akvakultūros gyvūnams ir jų produktams, ir dėl tam tikrų vandens gyvūnų ligų prevencijos ir kontrolės (OL L 328, 2006 11 24, p. 14).
               
               
                  
                     (4)
                  2001 m. gegužės 22 d. Europos Parlamento ir Tarybos reglamentas (EB) Nr. 999/2001, nustatantis tam tikrų užkrečiamųjų spongiforminių encefalopatijų prevencijos, kontrolės ir likvidavimo taisykles (OL L 147, 2001 5 31, p. 1).
               
            
      
    ---documentbreak--- 
      
         
         
            
               PRIEDAS
            
            
               Reglamentas (ES) Nr. 142/2011 iš dalies keičiamas taip:
            
            
               1)I priedas iš dalies keičiamas taip:
            
            
               a)7 punktas pakeičiamas taip:
            
            
               „7.žuvų miltai – perdirbti gyvūniniai baltymai, gauti iš vandens gyvūnų, išskyrus jūros žinduolius, įskaitant ūkinius vandens bestuburius, įskaitant tokius, kurie įtraukti į Direktyvos 2006/88/EB 3 straipsnio 1 dalies e punktą, ir Asterias rubens rūšies jūrų žvaigždes, surinktas moliuskų auginimo zonose;“;
            
            
               b)9 punktas pakeičiamas taip:
            
            
               „9.žuvų taukai – riebalai, gauti perdirbant vandens gyvūnus, išskyrus jūros žinduolius, įskaitant ūkinius vandens bestuburius, įskaitant tokius, kurie įtraukti į Direktyvos 2006/88/EB 3 straipsnio 1 dalies e punktą, ir Asterias rubens rūšies jūrų žvaigždes, surinktas moliuskų auginimo zonose, arba riebalai, gauti perdirbant žuvį, skirtą žmonėms vartoti, kurią ūkio subjektas numato naudoti kitais tikslais; “.
            
            
               2)X priedo II skyriaus 3 skirsnio A dalies 2 punktas pakeičiamas taip:
            
            
               „2.Žuvų taukai
            
            
               Žuvų taukams gaminti gali būti naudojamos tik 3 kategorijos medžiagos, nurodytos Reglamento (EB) Nr. 1069/2009 10 straipsnio i, j ir l punktuose, ir vandens gyvūnų kilmės 3 kategorijos medžiagos, nurodytos to reglamento 10 straipsnio e ir f punktuose.“.